**Mireasma teiului**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când intru ud în mânăstire

Pun doar un gând în răstignire

Pe-altarul trunchiului brăzdat

De taina ce nu s-a-nchinat.

Cu ochii plini de lacrimi verzi

Ridic privirea şi mă crezi

De mă căiesc, iar taina mea

Aprinde-n strană lumânarea.

Sunt o plămadă plăsmuită

Din flori de tei şi picurată

Pe candelabrul cu lumină…

Aştept iertarea Ta divină.

Pătruns mi-e sufletul de tei

Şi la urechi mi-am pus cercei

De flori de ceară şi mireasmă

Căci mânăstirea-i o fantasmă.

Cad în genunchi la rădăcină

Şi florile de tei suspină,

Criptomnezia-i crisolit

În catedrala ce-am clădit.

Într-o-ncleştare în pământ

Mâinile mele sunt cuvânt

Ce intră-n tei şi în silabe

Nectarul florilor îl soarbe.

“Taina ce-acum o dezveleşti

De hainele cele lumeşti

Este esenţa ta divină…

Ridică-te, căci eşti lumină!”

E teiul luminat în verde

Şi ceara-n flori acum se vede

În ploaia care nu mai udă…

Mireasma, sufletu-mi inundă!